หลายห่วง
เรื่องการประหยัดพลังงานไฟฟ้า ต้องยอมรับว่าธนาคารแห่งประเทศไทย หรือแบงก์ชาติ ไม่เป็นสองรองหน่วยงานไหน
10 ธ.ค. 2558

เรื่องการประหยัดพลังงานไฟฟ้า ต้องยอมรับว่าธนาคารแห่งประเทศไทย หรือแบงก์ชาติ ไม่เป็นสองรองหน่วยงานไหน 
ที่ผ่านมา มีกิจกรรมสร้างวินัยการประหยัดให้แก่พนักงานทุกระดับ รวมทั้งยังทยอยปรับปรุงเปลี่ยนอุปกรณ์ไฟฟ้าให้เป็นแบบประหยัดพลังงานเกือบครบทุกอาคารแล้ว
ล่าสุด ตึกใหญ่อย่างอาคาร 1 ที่สร้างใหม่และเปิดใช้งานมาหลายปีแล้ว ฝ่ายที่ดูแลได้ของบประมาณจัดการเปลี่ยนหลอดไฟ จากหลอดธรรมดาเป็นหลอดแอลอีดีทั้งหมด เพราะแม้หลอดแอลอีดีจะราคาแพงกว่า แต่ก็ช่วยรักษ์โลกและประหยัดพลังงานได้มากกว่า แถมใช้งานได้ยาวนานด้วย
แต่ด้วยความรอบคอบของบอร์ดแบงก์ชาติที่บังเอิญไปได้ยินข่าวร้องเรียนมาว่า มีพนักงานออฟฟิศในต่างประเทศฟ้องร้องว่า หลอดแอลอีดีไม่ถนอมสายตา จึงสั่งให้ตรวจสอบทันทีว่าจริงเท็จแค่ไหน
ห่วงเรื่องการประหยัดพลังงานก็ห่วง ห่วงเรื่องจะถูกพนักงานฟ้องร้องก็ห่วง เห็นใจบอร์ดแบงก์ชาติจริงๆ